b'\n_START_ARTICLE_\nLeopold Zor\n_START_SECTION_\n\xc5\xbdivljenje in delo\n_START_PARAGRAPH_\nV rojstnem mestu je obiskoval gimnazijo (1931\xe2\x80\x931939) in nadaljeval \xc5\xa1tudij na Filozofski fakakulteti, kjer je \xc5\xa1tudiral zoologijo in botaniko z geologijo ter 1946 diplomiral. Profesorski izpit je opravil 1948. Pou\xc4\x8deval je biologijo z dopolnilnimi predmeti na raznih \xc5\xa1olah: ni\xc5\xbeja gimnazija v Zgornji \xc5\xa0i\xc5\xa1ki (1945-1946), v Starem trgu pri Lo\xc5\xbeu (1946-1947), gimnazija na Ravnah na Koro\xc5\xa1kem (1947-1948), v Novem mestu (1948), nato dve leti na gimnaziji v Bijeljini (BiH), nato v Ljubljani: Srednja vojnomedicinska \xc5\xa1ola v \xc5\xa0entvidu (1951-1953), gimnazija \xc5\xa0entvid (1953-1957) in Poljane (1957-1959), nazadnje osemletka na Poljanah, kjer je bil 1978 upokojen._NEWLINE_Prou\xc4\x8deval je floro in favno bli\xc5\xbenje ljubljanske okolice, posebej Ljubljanskega barja. Ob Ve\xc4\x8dni poti za Ro\xc5\xbenikom je odkril mo\xc4\x8dvirskega u\xc5\xa1ivca, dolgolistno ostrico in redko mo\xc4\x8dvirsko vijolico, na Posavju pa \xc5\xa1e nekaj drugih redkih rastlinskih vrst. Objavil je okoli 120 prispevkov v \xc4\x8dasopisih in strokovnih revijah. Z besedilom je sodeloval pri izdelavi diafilmov za nazorni pouk biologije: \xc5\xbdivljenje v stoje\xc4\x8dih vodah (1962) in Zdravilne rastline I, II (1971).'